ชนะ ศรีอุบล

ชนะ ศรีอุบล (21 กรกฎาคม พ.ศ. 2475 – 1 กุมภาพันธ์ พ.ศ. 2539) ชื่อเล่น จิ๋ว เป็นนักแสดงชาวไทย หนึ่งในพระเอกยุคแรก ๆ ของวงการภาพยนตร์ไทย ก่อนเข้าวงการเคยได้รับตำแหน่งแชมป์ชายงามรุ่นใหญ่ภาคเหนือที่เชียงใหม่ ถึง 3 รางวัล ได้ชื่อว่าเป็นคนมีศักดิ์ศรีลูกผู้ชาย เป็นคนประหยัด อดออม รอบคอบ รับผิดชอบต่อครอบครัว และสร้างฐานะจนดำเนินชีวิตได้อย่างสุขสบายไม่เดือดร้อน

 ประวัติ 
ชนะ ศรีอุบล ชื่อเล่น จิ๋ว เกิดที่ อำเภอปทุมวัน จังหวัดพระนคร เมื่อวันที่ 21 กรกฎาคม พ.ศ. 2475 ส่วนสูง 175 ซม. หนัก 68 กก. เป็นน้องคนที่ 8 ในพี่น้อง 9 คน และ"เป็นพี่ชายแท้ ๆ ของ แขไข สุริยา อดีตนางเอกภาพยนตร์ไทย" เรียนจบ ม.6 จาก โรงเรียนปทุมคงคา แล้วไปต่อชั้นเตรียมอุดมศึกษาที่ โรงเรียนสีตบุตรบำรุง จนจบ ม.8

ชนะก็เหมือนชายหนุ่มอีกหลายคนในยุคนั้นที่ชอบเพาะกาย เขาได้มีโอกาสเข้าประกวดชายงามที่เชียงใหม่และคว้าถ้วยชนะเลิศมาได้ถึง 3 รางวัลคือ ชายงามชนะเลิศ และยังได้รางวัลแขนงาม และหลังงามไปครองอีกด้วย

ทำงานครั้งแรกที่บริษัท จี่เซ้ง จำกัด ผู้แทนจำหน่ายยาสีฟัน “ไอปานา” โดยมีตำแหน่งเป็นผู้ช่วยผู้จัดการฝ่ายโฆษณา

ทำงานได้ปีกว่า ๆ ก็ถูกชักชวนโดย เฉลิม บุณยเกียรติ ซึ่งเป็นพี่เขย และยังเป็นโต้โผละครคณะ “แม่เลื่อน” ให้ไปเล่นหนังเรื่อง “ลูกเครือฟ้า” ของสุเทพภาพยนตร์ เมื่อปี พ.ศ. 2494 ด้วยความที่มีใจรักในการแสดงอยู่แล้ว เลยลาออกจากงานมาเล่นหนังแทน

นอกจากกล้ามแกร่งมาดแมนแล้ว หน้าตายังคมคายและดูอ่อนหวานเป็นสุภาพบุรุษ เช่นเดียวกับนิสัยใจคอของเขาอันเป็นที่รักของเพื่อนฝูง แม้จะเจ้าระเบียบแต่ทำให้การทำงานของเขาตรงเวลาสม่ำเสมอ เมื่อว่างเว้นจากงานแสดง เขายังทำงานประกันชีวิต หรือเข้าป่า - ยิงปืน รวมทั้งตั้งเป้าที่จะไปศึกษาต่อต่างประเทศอีกด้วย 

ชนะมีงานแสดงคู่กับ อมรา อัศวนนท์ มากที่สุด  แต่ภาพยนตร์เรื่อง ชั่วฟ้าดินสลาย (2498) ซึ่งเขานำแสดงคู่กับ งามตา ศุภพงศ์ ทำให้เขาเป็นที่จดจำมากกว่า  
ชีวิตส่วนตัวเคยพบรักกับนักร้องดัง รวงทอง ทองลั่นทม แต่ก็ไม่ได้ร่วมภิรมย์ชมชื่นเป็นคู่สม ต่างฝ่ายต่างพบรักใหม่และมีครอบครัวกันไป

รับบทเด่นที่ยังประทับใจผู้ชมหลายเรื่อง เช่น  อาเดียว ใน สลักจิต คู่ รสริน วิลาวัลย์ (2504), จาเลงกะโบ นายกองช้างแห่งทัพตองอูของพุกามประเทศ ใน ผู้ชนะสิบทิศ ประชัน ไชยา สุริยัน-พิศมัย วิไลศักดิ์ (2509-2510), แงซาย พรานป่าแดนลี้ลับ ใน เพชรพระอุมา พบกับ รพินทร์ ไพรวัลย์ -สุทิศา พัฒนุช (2514) 

ตอนที่ชนะแสดง “ชั่วฟ้าดินสลาย” นั้น เขาสร้างสถิติเป็นดาราที่ได้ค่าตัวมากที่สุด ในจำนวนดาราด้วยกันในขณะนั้น คือ 1 หมื่นบาท (ยุคนั้นค่าตัวเต็มที่ไม่เกิน 7 หรือ 8 พันบาท) เขาเล่าว่า นำเงินค่าตัวก้อนนั้นไปซื้อรถมอเตอร์ไซค์ยี่ห้อ BMW ซึ่งยุคนั้นใครมีนับว่าโก้มากชีวประวัติ ชนะ ศรีอุบล หนังเรื่องนี้ส่งให้เขาดังสุดขีด จนได้รับการขนานนามเป็น “ร็อค ฮัดสัน เมืองไทย”

นอกจากนี้ยังเคยแสดงนำคู่ เพชรา เชาวราษฎร์ ใน สิงห์ซ่อนเล็บ ประกบ มิตร ชัยบัญชา ใน ชุมทางเขาชุมทอง กับ สิงห์หนุ่ม และพบ 3 ดาราดังรุ่นน้อง สมบัติ เมทะนี-อรัญญา นามวงศ์-ครรชิต ขวัญประชา ใน ศึก 5 เสือ เป็นต้น

ผลงานยุคหลังมี พรุ่งนี้ฉันจะรักคุณ (2515), แรงรัก (2516), สาวสิบเจ็ด (2517), กระดังงากลีบทอง (2519) รวมถึงผลงานด้านละครโทรทัศน์ที่ฝากฝีมือไว้เป็นที่ชื่นชมของแฟน ๆ จาก คู่กรรม ฯลฯ

เป็นพระเอกเดี่ยวที่โด่งดังมากในช่วงแรก ๆ ที่เล่นหนัง คือ ปี 2498-2504 ไม่ค่อยรับบทผู้ร้าย หรือตัวประกอบที่ไร้ความหมาย ถือว่าเป็นดาราชายที่พยายามรักษาศักดิ์ศรีภาพความเป็นพระเอกไว้ได้อย่างเหนียวแน่นคนหนึ่ง รับแสดงหนังแบบพิถีพิถัน น่านับถือและเป็นตัวอย่างที่ดีแก่นักแสดงรุ่นหลังเป็นอย่างยิ่ง

ชนะ ศรีอุบล เป็นพระเอกที่เล่นหนังไม่กี่เรื่อง แต่ทุกเรื่องกลายเป็นตำนาน เข้าขั้นคลาสสิค ขึ้นหิ้ง ให้พูดถึงจนปัจจุบัน ไม่ว่าจะเป็น ลูกเครื่อฟ้า ชั่วฟ้าดินสลาย โรงแรมนรก เสือสั่งถ้ำ กัลปังหา บ้านทรายทองฯ และเป็นพระเอกที่รูปร่างสมส่วน สมชายชาตรี มีมัดกล้ามที่สวยงามและยิ้มพิมพ์ใจที่สุดในยุคนั้น 

ชนะมีทายาทคือ ชนาวุธ ศรีอุบล เคยเป็นดาราและอยู่ในวงการบันเทิงเช่นกัน

 ผลงาน 
 ภาพยนตร์ 
 ลูกเครือฟ้า (2494)
 แม่ศรีเรือน (2497)
 ลูกเครือฟ้า (2498)
 ชั่วฟ้าดินสลาย (2498) รับบท ส่างหม่อง
 จันทร์เจ้าขา (2499)
 บ้านทรายทอง (2499) รับบท หม่อมราชวงศ์ภราดาพัฒน์ระพี สว่างวงศ์ (ชายกลาง)
 รักริษยา (2500)
 โรงแรมนรก (2500) รับบท ชนะ
 ยอดพิศวาส (2500)
 ก่อนอรุณจะรุ่ง (2500)
 ม่วยในฝัน (2501)
 การะเกด (2501)
 ไกรทอง (2501)
 กล่อมกากี (2502)
 กุหลาบแสนสวย (2502)
 คนองปืน (2502)
 แม่ (2502)
 เลือดทาแผ่นดิน (2502)
 หนึ่งน้องนางเดียว (2502)
 สองฝั่งฟ้า (2503)
 บางปะกง (2504)
 เยี่ยมวิมานรัก (2504)
 สลักจิต (2504) รับบท อาเดียว
 สามเสือ (2504)
 ค่าแห่งความรัก (2504)
 กัลปังหา (2505)
 จอมใจเวียงฟ้า (2505)
 ดอกหญ้า (2505)
 ตะวันยอแสง (2505)
 วัยรุ่นวัยคนอง (2505)
 คมพยาบาท (2506)
 แรงรัก (2506)
 มัตติกา (2506)
 เสือเก่า (2506)
 ใจเพชร (2506)
 นางกระต่ายป่า (2506)
 ใจเดียว (2506)
 เขี้ยวพิษ (2506)
 ในฝูงหงส์ (2506)
 บ้านนอกเข้ากรุง (2506)
 พรายดำ (2507)
 หัวใจเถื่อน (2507)
 จ้าวพยัคฆ์ (2507)
 เสือไม่ทิ้งลาย (2507)
 พนาสวรรค์ (2507)
 ราชสีห์กรุง (2507)
 เลือดข้น (2507)
 สันดานดิบ (2508)
 5 พยัคฆ์ร้าย (2508)
 ชบาไพร (2508)
 ชาติเจ้าพระยา (2508)
 ชุมทางเขาชุมทอง (2508)
 น้ำเพชร (2508)
 หมอกสวาท (2508)
 พิการรัก (2509)
 กระเบนธง (2509)
 ปีศาจดำ (2509)
 เพชรสีเลือด (2509)
 เสือสั่งถ้ำ (2509)
 ผู้ชนะสิบทิศ ตอน ยอดขุนพล (2509) รับบท จาเลงกะโบ
 น้ำฝน (2510)
 ใกล้รุ่ง (2510)
 นักเลงสี่แคว (2510)
 โนรี (2510)
 ผู้ชนะสิบทิศ ตอน บุเรงนองลั่นกลองรบ (2510) รับบท จาเลงกะโบ
 ผู้ชนะสิบทิศ ตอน ถล่มหงสาวดี (2510) รับบท จาเลงกะโบ
 สิงห์หนุ่ม (2510)
 เหนือเกล้า (2510)
 คุณหนู (2511)
 ระฆังผี (2511)
 ป้อมปืนตาพระยา (2511)
 สิงห์ล้างสิงห์ (2511)
 สันกำแพง (2511)
 เพชรตะวัน (2511)
 ยอดชีวิต (2511)
 เหนือน้ำใจ (2511)
 ขุนตาล (2512) รับบท ชนะ
 ยอดคนจริง (2512)
 ลูกสาวพระอาทิตย์ (2512) รับบท จุลจักร
 นางละคร (2512)
 ต้อยติ่ง (2512) รับบท ศักดิ์
 สอยดาว สาวเดือน (2512) รับบท สมิง
 ไทยน้อย (2512)
 กินรี (2512)
 กายทิพย์ (2513) รับบท อธิบดี
 สิงห์สาวเสือ (2513)
 ทโมนไพร (2514)
 เพชรพระอุมา (2514) รับบท แงซาย
 ไม่มีวันที่เราจะพรากจากกัน (2514)
 กระท่อมปรีดา (2515)
 แควเสือ (2515)
 พรุ่งนี้ฉันจะรักคุณ (2515) รับบท ประนาท
 วังบัวบาน (2515)
 ยอดหญิง (2515) รับบท ทัศนะ
 สายชล (2516)
 แรงรัก (2516)
 เวียงพยอม (2516)
 ทางสายใหม่ (2516)
 หนึ่งในดวงใจ (2516)
 ทิวาหวาม (2517)
 พยานบาป (2517)
 บุษบาขายรัก (2517)
 สาวสิบเจ็ด (2517)
 ผาอาบนาง (2517)
 โรงแรมผี (2518) รับบท ผู้กองชิงชัย
 แม่สาย (2518)
 กระดังงากลีบทอง (2519) รับบท วิสูตร
 ขอเพียงรัก (2519)
 เสือ 4 แคว (2519) รับบท เสือปิง
 เพลิงแพร (2519) รับบท อัดนิรุทธ์
 เพลิงทรนง (2519) รับบท พ.ต.ต. กำราบ
 แม่ปลาช่อน (2519) รับบท วินิจ
 ป่าแสนสวย (2519)
 รักไม่รู้ลืม (2520) รับบท ภมร
 ลูกขวาน (2520) รับบท เมษ คลองแดน
 ศึก 5 เสือ (2520) รับบท มิตร เมืองแมน
 ขอเช็ดน้ำตาให้ตัวเอง (2521)
 เลือดในดิน (2521) รับบท พ่อของเขา
 ใจเดียว (2525) รับบท พ่อของเขา
 สองพี่น้อง (2528) รับบท คธา
 2482 นักโทษประหาร (2531)

 ละครโทรทัศน์ 
 นิทรา สายัณห์ (2512) ช่อง 7
 สาวเครือฟ้า (2514) ช่อง 5
 คู่กรรม (2515) ช่อง 4 รับบท โกโบริ
 เครือณรงค์ (2516) ช่อง 5
 เหมือนคนละฟากฟ้า (2517) ช่อง 3
 ปะการังสีดำ (2520) ช่อง 3 
 ทิวาหวาม (2521) ช่อง 5 รับบท มรุต
 น้ำเซาะทราย (2522) ช่อง 5 รับบท ภีม ประการพันธ์
 เมฆินทร์พิฆาต (2529) ช่อง 3

 อ้างอิง 

 กระทู้จาก thaifilm.com 

หมวดหมู่:บุคคลจากเขตปทุมวัน
หมวดหมู่:บุคคลจากโรงเรียนปทุมคงคา
หมวดหมู่:นักแสดงชายชาวไทย
หมวดหมู่:นักแสดงภาพยนตร์ชายชาวไทย
หมวดหมู่:นักแสดงละครโทรทัศน์ชายชาวไทย
หมวดหมู่:นักแสดงชายจากกรุงเทพมหานคร
หมวดหมู่:นักแสดงชายชาวไทยในศตวรรษที่ 20